**Sommerhilsen til medlemmene i Equinor seniorklubb Bergen.**  
Årsmøtet i seniorklubben ble gjennomført 4. juni - et par måneder forsinket pga corona-situasjonen. Likevel var det bedre fremmøte enn tidligere år.  
Vi beklager litt ”kluss” med innkallingen, noe som førte til at noen få ikke fikk deltatt på møtet. Kopi av foredraget til advokat Børje L. Hoff om ”vergemål eller fremtidsfullmakt” er tilgjengelig på hjemmesiden til seniorklubben under fanen ”artikler”.

Høstens program er stort sett klart - med forbehold om at det ikke kommer nye restriksjoner pga. coronaviruset.

De to første aktivitetene vil være utendørs, og pga situasjonen dropper vi bespisning - og egenandel ved påmelding.

Vi starter 25. august med den tradisjonelle byvandringen sammen med lokalhistoriker og Bergenspatriot Jo Gjerstad. Rundturen blir denne gangen i Vågsbunnen, og starter ved Fløybanen.

Den 16. september blir det tur på/rundt Løvstakken. Dette er ingen ”topp-tur”, men turen begynner fra Løvstakkveien via Skillingsbollen til Flaggstangen på Strandafjellet. Deretter fortsetter vi nedover til starten av Løvstien ovenfor Melkeplassen. Så følges Løvstien til dit den stopper på Minde (foreløpig). Det blir mye informasjon underveis av lokalkjent veiviser, Tor Fossen.

Arrangementet i oktober er ikke helt klart ennå, men det jobbes med et besøk på Flesland hos Avinor.

Den 12. november har vi foredrag av professor Anders Molven ved Universitetet i Bergen om arv, gener og genteknologi. Dette er kunnskap som hører til tidenes aller største medisinske revolusjoner. Anvendelsesmulighetene er enorme - men også litt skremmende. Skal du gå på bare ett arrangement i seniorklubben denne høsten, bør dette møtet være en god kandidat.   
  
Som vanlig avsluttes høstsesongen med tradisjonell julemiddag (26/11) og julelunsj (9/12).

Vi ønsker alle sammen en god og trygg sommer, og så får vi håpe på en litt mer normal høstsesong.

Styret i Equinor seniorklubb Bergen

**Høstens program** (med forbehold om endringer I corona-situasjonen)

August 25 Byvandring med Jo Gjerstad

September 16 Tur på Løvstien/Strandafjellet

Oktober Besøk på Flesland flyplass

November 12 Foredrag om genteknologi ved professor Anders Molven

November 26 Julemiddag på Grand

Desember 9 Julelunsj på Terminus

Møter for styret:

August 19 Styremøte på Beredt kl 11-14

September 15-16 Seniorforum i Trondheim